**O b r a z l o ž e n j e**

**prijedloga Odluke o agrotehničkim mjerama, mjerama uređenja i održavanja poljoprivrednih rudina te posebnim mjerama zaštite od požara na području Općine Starigrad**

Zakon o poljoprivrednom zemljištu („Narodne novine« broj 20/18, 115/18, 98/19 i 57/22) odredbama članaka 10. do 12. propisuje da predstavnička tijela jedinica lokalne samouprave za svoja područja propisuju agrotehničke mjere u slučajevima u kojima bi propuštanje tih mjera prouzročilo štetu, onemogućilo ili smanjilo poljoprivrednu proizvodnju odnosno mjere za uređivanje i održavanje poljoprivrednih rudina, a osobito: održavanje živica i međa, održavanje poljskih putova, uređivanje i održavanje kanala oborinske odvodnje, sprječavanje zasjenjivanja susjednih čestica te sadnju i održavanje vjetrobranskih pojasa.

Temeljem navedenog Zakona donesen je Pravilnik o agrotehničkim mjerama ("Narodne novine", broj 22/19) koji u članku 4. propisuje da Općinsko vijeće za svoje područje propisuje potrebne agrotehničke mjere u slučajevima u kojima bi propuštanje tih mjera nanijelo štetu, onemogućilo ili smanjilo poljoprivrednu proizvodnju.

Također je odredbom članka 8. stavak 2. Zakona o zaštiti od požara (NN 92/10, 114/22) propisano je da svaka fizička i pravna osoba, tijela državne vlasti te jedinice lokalne i područne (regionalne) samouprave (u daljnjem tekstu: osobe nad kojima se provodi nadzor) dužni su provoditi mjere zaštite od požara utvrđene odredbama ovoga Zakona i drugim propisima donesenim na temelju njega, planovima i procjenama ugroženosti od požara, odlukama jedinica lokalne i područne (regionalne) samouprave te drugim općim aktima iz područja zaštite od požara.

Slijedom navedenog, potrebno je donijeti Odluku kojom se propisuju agrotehničke mjera, mjere uređenja i održavanja poljoprivrednih rudina te posebne mjere zaštite od požara na području Općine Starigrad.

Nadzor nad provedbom ove Odluke provode ovlašteni službenici Općine Starigrad, poljoprivredni inspektori, inspektori zaštite od požara, te druge nadležne inspekcije ovlaštene posebnim propisima, a prekršajne odredbe utvrđene su člancima 36. i 37. Odluke.

Temeljem odredbi Zakona o pravu na pristup informacijama („Narodne novine“ broj 25/13, 85/15 i 69/22) o prijedlogu Odluke provodi se savjetovanje sa zainteresiranom javnošću u trajanju od 30 dana.

Slijedom svega navedenog predlaže se Općinskom vijeću Općine Starigrad donošenje Odluke o agrotehničkim mjerama, mjerama uređenja i održavanja poljoprivrednih rudina te posebnim mjerama zaštite od požara na području Općine Starigrad.